Tunnelisotaoikeudenkäynti

Marko Vapaa ja hänen kaksosveljeään Mikko Vapaa syytetään Helsingin käräjäoikeudessa tammikuussa 2026 alkaneessa oikeudenkäynnissä turvallisuussalaisuuden paljastamisesta, joka on maanpetosrikos. Lisäksi Anne Vapa on syytteessä avunannosta turvallisuussalaisuuden paljastamiseen. Vavan veljeksillä on YouTubessa noin 500 tuntia videosisältöä, josta osa keskittyy tunneliasioihin. Veljekset ovat myös puhuneet tunnelisodasta Johan Bäckmanin Youtube-kanavalla. Marko Vapa uskoo deep state -salaliittoteoriaan ja väittää, että maan alla on salainen tunneliverkosto, jossa käydään maailmanlaajuista ”tunnelisotaa”. Vavan mukaan ”Suomi antautui tunnelisodan alkuvaiheessa”.

## Tunnelikartoitus
Marko Vapa kertoi kuulustelussa 19.4.2023 päätyneensä ”tunnelisotaan” veljensä Mikon kautta: ”Vuonna 2019 joulukuussa Mikko mainitsi ensimmäistä kertaa sanan tunnelisota.” Marko oli tuolloin aktiivinen Totuuden etsijät -nimisellä YouTube-kanavalla, jossa toimi ”uutisankkurina” ja käsitteli ”maailmanlaajuista tunnelisotaa”. Hän selitti tunnelisodan käsitettä kuulustelussa: ”Tunnelisodalla tarkoitan sitä, kenen hallinnassa tunnelit ovat. On olemassa vanha valta eli Deep State eli mustahatut, jotka ovat hallinnoineet tätä tunnelijärjestelmää. Myöhemmin on tullut Allianssi ja ns. valkohatut. Nämä edellä mainitut ovat taistelleet tunneliverkoston hallinnasta.”

Kartoitustoiminta alkoi konkreettisesti, kun Vapa löysi ensimmäisen tunnelikomponentin kotinsa läheltä vuonna 2021. Kun Markon osuus Totuuden etsijöiden Noin ysin uutiset -Youtube-sarjassa loppui, hänelle jäi paljon vapaa-aikaa ja hän alkoi kertomansa mukaan etsiä Mikon kanssa Suomesta tunneleita. He laajensivat toimintaa asteittain: ensin Keminmaan lähialueilla pyöräillen ja vuonna 2021 Lappiin ja 2022 muun Suomen alueelle, jolloin he ajoivat autolla ”lähes kaikki asfalttitiet etsien tunnelikomponentteja”.

Mikko Vapa kertoi kuulustelussa 13.4.2023 kiinnostuneensa tunneleista varhain: ”Olen ollut kiinnostunut näistä asioista noin kolmekymmentä vuotta. Noin neljä vuotta sitten olen tullut ’tunnelitietoiseksi’ ja noin kolme vuotta sitten kartoitus on tullut ajankohtaiseksi." Hän kertoi, että on jo pikkupojasta asti ihmetellyt metsässä kulkevaa, maahan päättyvää sähkölinjaa ja löytänyt myöhemmin tunneleihin liittyvät blogivideot sekä Twitterin asiaan liittyvät aihetunnisteet. Vuonna 2019 hän alkoi seurata kansainvälisiä tunnelibloggaajia, kuten Gene Decodea.

Mikko Vapa kertoi kartoituksen alkaneen ulkoisen paineen seurauksena, kun Suomen tunneliverkostosta alettiin kysellä tietoa. Ensimmäinen laajempi projekti oli Lapin tunnelikartta, jonka he julkaisivat Rovaniemen Jukolan viestissä vuonna 2021.

Kartoitusten yhteydessä Mikko ja Marko Vapa ovat kulkeneet erilaisilla alueilla. Kun he kävivät Kainuun prikaatin alueella 30.3.2022, heistä tehtiin tutkintapyyntö poliisille julkisrauhan rikkomisesta.

## Syyte
Syyttäjän mukaan veljekset kartoittivat vuosina 2021–2023 tuhansia Suomen maanpuolustukselle merkityksellisiä kohteita ja julkaisivat niistä tietoja karttapalvelussa sekä YouTube-videoissa. Tunnelikarttapalveluun yleisöllä oli rajaton pääsy, ja se kattoi lähes koko Suomen. Syyttäjän mukaan veljesten toiminta on ollut omiaan aiheuttamaan vakavaa vahinkoa Suomen maanpuolustukselle ja turvallisuudelle. Asiaa ovat selvittäneet poliisin lisäksi Puolustusvoimat, Suomen rajavartiolaitos ja Huoltovarmuuskeskus, jotka toimivat tapauksessa myös asianomistajina esitutkinnassa.

Veljekset tekivät Google My Maps -palveluun neljään eri osaan jaettua tunnelikarttaa (jakaminen on tehty siksi, että palvelussa kuhunkin karttaan mahtuu vain 2&nbsp;000 pistettä). Karttaan Vavat olivat merkinneet pisteitä, jotka ovat esimerkiksi ”sähköverkkoja ja erilaisia luukkuja”. Veljekset ovat kartoittaneet ”tunnelikomponentteja”, joita heidän mielestään ovat esimerkiksi vedenpumppaamot, varuskunnat, sähkökontit, kaivokset, voimalaitokset, paloasemat, poliisiasemat, vankilat ja ”punaiset rakennukset keskellä ei mitään”. Kartat on sittemmin poistettu internetistä.

Asianomistajista Huoltovarmuuskeskus vaatii yli 130&nbsp;000 euroa vahingonkorvauksia ja muut asianomistajat vaativat syytettyjä korvaamaan oikeudenkäyntikulunsa.

## Puolustus
Marko Vapa ja muut syytetyt ovat kiistäneet syytteet. Vavan asianajaja Heikki Kukkonen sanoi, että hänen päämiehensä on suunnistaja, joka on aina tehnyt karttoja ja ollut kiinnostunut siitä, mitä maastosta löytyy. Puolustuksen mukaan kaikki tiedot ovat julkisia ja vapaasti saatavilla internetissä. Marko Vapa itse on esittänyt näkemyksenään, että tunnelikartan julkaiseminen parantaa Suomen kokonaisturvallisuutta.

## Lähteet